b'\n_START_ARTICLE_\nToma\xc5\xbe Mraz\n_START_SECTION_\n\xc5\xbdivljenje in delo\n_START_PARAGRAPH_\nV letih 1842-1847 je v Celju obiskoval gimnazijo, nato v Gradcu filozofijo, bogoslovje pa v Celovcu in bil leta 1853 posve\xc4\x8den v \xc5\xa0entandra\xc5\xbeu. Nato je v letih 1853\xe2\x88\x921865 kot kaplan slu\xc5\xbeboval v raznih krajih. Od 1865-1869 je bil katehet na gimnaziji v Sibinju (Hermannstadt) v Transilvaniji. Po vrnitvi v lavantsko \xc5\xa1kofijo je bil 1869\xe2\x80\x931882 kurat v Vuhredu, 1882\xe2\x80\x931899 nad\xc5\xbeupnik in dekan v Vuzenici ter se leta 1899 upokojil in 1907 preselil v Gradec. Mraz je pripadal Slom\xc5\xa1ekovemu krogu, kot katehet pa je bil u\xc4\x8denec Jo\xc5\xbeefa Rozmana. Bil je skromen in delaven mo\xc5\xbe in odlo\xc4\x8den Slovenec, kar mu je zlasti v Vuzenici nakopalo nasprotovanje nem\xc5\xa1kutarjev. Pisal in objavljal je \xc4\x8dlanke v raznih listih. Kot libeli\xc5\xa1ki kaplan je izdal Djansko navodilo, po kterem naj se prvo\xc5\xa1olci v presveti Jezusovi veri podu\xc4\x8dujejo (Maribor, 1861). Iz\xc5\xa1le so \xc5\xa1e njegove \xc5\xa0olske kateheze za prvence (Celovec, 1878) in ob\xc5\xa1irna Razlaga srednjega in najve\xc4\x8djega \xc5\xa1olskega katekizma (Celovec, 1883), ki ima dodatek: Nekaj iz katehetike \xe2\x80\xa6 Jo\xc5\xbeefa Rozmana.'